作者：徐一初
词牌/韵律：摸鱼儿

paragraphs: 对茱萸、一年一度。
龙山今在何处。
参军莫道无勋业，消得从容尊俎。
君看取。
便破帽飘零，也博名千古。
当年幕府。
知多少时流，等闲收拾，有个客如许。
追往事，满目山河晋土。
征鸿又过边羽。
登临莫上高层望，怕见故宫禾黍。
觞绿醑。
浇万斛牢愁，泪阁新亭雨。
黄花无语。
毕竟是西风，朝来披拂，犹忆旧时主。